સાંતાક્રુઝ મને અનહદ વહાલું છે એવું કહું તો કંઈ ખોટું નથી, પણ આ સબર્બના અમુક એરિયા એટલા ગંદા થઈ ગયા છે કે હવે ત્રાસ છૂટે છે. મિલન સબવે પર હવે બ્રિજ બની રહ્યો છે, પણ મને એ જ નથી સમજાતું કે આટલાં વષોર્ સુધી શું કામ કોઈને એ બ્રિજ બનાવવાનું નહોતું સૂઝ્યું. જ્યારે પણ વરસાદનું પાણી આ સબવેમાં ભરાઈ જતું ત્યારે ઈસ્ટ અને વેસ્ટ સાંતાક્રુઝ એકબીજાથી કટ-ઑફ થઈ જતા હતા. જ્યાં સુધી આ બ્રિજનું કામ પૂરું નહીં થાય ત્યાં સુધી આ તકલીફ રહેવાની જ છે. લિન્કિંગ રોડ પછીનો જે એક્સ્ટેન્શન રોડ છે એ પણ બહુ ખરાબ છે. આ રોડ પર તમને હંમેશાં ટ્રાફિક જૅમ થયેલો જોવા મળે. આગળની તરફ જઈએ એટલે રાઇટ સાઇડ પર સુનીલ દત્તની ઑફિસ આવે છે, જ્યાં હવે પ્રિયા દત્ત બેસે છે. એ આખો એરિયા પણ બહુ ખરાબ છે. ત્યાં ગંદકી હોય છે અને ટ્રાફિક જૅમનો પ્રૉબ્લેમ હોય છે. આ ગંદકી માટે મેં પ્રિયા દત્તને કહ્યું હતું અને એ પછી પણ આ પ્રૉબ્લેમ હજીયે એવો ને એવો જ છે. આ સિવાયનો જો કોઈ સૌથી મોટો પ્રૉબ્લેમ હોય તો એ કે પોદાર સ્કૂલથી સ્ટેશન સુધી સ્કાયવૉક શું કામ બનાવ્યો છે એ હજી સુધી અમને કોઈને સમજાતું નથી. આ સ્કાયવૉકનો કોઈ યુઝ જ નથી કરતું. ૬૦-૭૦ સ્ટેપ્સ ચડ્યા પછી ઉપર જવાનું અને ઉપર ગયા પછી પણ માત્ર ચાલ્યા કરવાનું, જેનો કોઈ અર્થ નથી. ખરેખર તો નીચે બેસતા ઠેલાવાળાને જો ઉપર બેસાડી દેવામાં આવે તો નીચેથી પસાર થતા લોકોને ઉપર ચાલવાની ઇચ્છા પણ થાય. અત્યારે તો આ સ્કાયવૉકનો યુઝ ભાગ્યે જ કોઈ કરે છે. હું તો છેલ્લા કેટલાય મહિનાઓથી આ ઑબ્ઝર્વ કરતી આવી છું. લોકોને રાહત મળે એ માટે બનાવવામાં આવેલા આ સ્કાયવૉકના નીચેના મોટા-મોટા પિલરને કારણે નીચે પણ કારપાર્કિંગમાં તકલીફ પડવા લાગી છે. આ સ્કાયવૉકની નીચે પે-પાર્કિંગ શરૂ કરવાની જરૂર છે. એનાથી સુધરાઈને ઇન્કમ પણ શરૂ થશે જેનો ઉપયોગ આ જ સ્કાયવૉકના મેઇન્ટેનસ માટે થઈ શકે. ખાર-લિન્કિંગ રોડમાં આડી પડતી શેરી-ગલીઓમાં મેકૅનિકોએ કબજો જમાવી લીધો છે. આ જ એરિયામાં માર્બલનાં મંદિર બનાવનારા લોકોએ પણ કબજો જમાવી લીધો છે. આ બધાને કારણે ગંદકી બહુ વધી ગઈ છે. જો આ બધી તકલીફો દૂર કરવામાં આવે તો ખરેખર સાંતાક્રુઝ હેવન જેવું બની જાય એમ છે.